b'\n_START_ARTICLE_\nUniverza Ernsta Moritza Arndta Greifswald\n_START_SECTION_\nZgodovina\n_START_PARAGRAPH_\nUniverza Ernsta Moritza Arndta Greifswald je bila ustanovljena 17. oktobra 1456 kot Academia gryphica. Najve\xc4\x8dje zasluge za to imata takratni \xc5\xbeupan Greifswalda Heinrich Rubenow, ki je v mestu zadr\xc5\xbeal iz Rostocka pribe\xc5\xbeale profesorje, ki tam zaradi cesarske prepovedi niso smeli u\xc4\x8diti, in pomorjanski knez Vartislav IX. Univerza je na za\xc4\x8detku obsegala \xc5\xa1tiri klasi\xc4\x8dne fakultete: filozofsko, medicinsko, pravno in teolo\xc5\xa1ko. Zaradi vpliva Hanse ima univerza \xc5\xbee od svojih za\xc4\x8detkov tesne povezave z nordijskimi de\xc5\xbeelami._NEWLINE_Po kraj\xc5\xa1em obdobju (1527-1539), ko ni delovala, je bila univerza v Greifswaldu znova vzpostavljena kot protestantska de\xc5\xbeelna univerza. Pomorjanski knez Filip I. je univerzi prepustil nekdanji dominikanski samostan in jo tesno povezal z organizacijo cerkve - profesor teologije je bil obenem duhovnik v cerkveni ob\xc4\x8dini sv. Nikolaja v sredi\xc5\xa1\xc4\x8du mesta in generalni superintendent za kne\xc5\xbeevino Pomorjanska. Tudi drugi deli univerze so imeli povezave z okoljem: profesorji prava so bili obenem sodniki na dvornem sodi\xc5\xa1\xc4\x8du, profesorji medicine obenem zdravniki in umetniki obenem vzgojitelji princev._NEWLINE_Leta 1604 je bila v Greifswaldu odprta prva centralizirana univerzitetna knji\xc5\xbenica v Greifswaldu. V poravnavo zaostalih pla\xc4\x8dil profesorjem je knez Bogislav XIV. leta 1634 univerzi prepustil nekdanji samostan Eldena in 14.000 ha zemlje, s \xc4\x8dimer se je greifswaldska univerza uvrstila med najve\xc4\x8dje zemlji\xc5\xa1ke posestnike med nem\xc5\xa1kimi univerzami. Med letoma 1648 in 1815 je nad delom Pomorjanske, tudi nad Greifswaldom, vladala \xc5\xa0vedska in univerza je bila podrejena \xc5\xa1vedski politiki. V tem \xc4\x8dasu je v Greifswaldu \xc5\xa1tudiralo ve\xc4\x8d kot 1500 \xc5\xa0vedov. Med letoma 1747 in 1750 so po na\xc4\x8drtih profesorja matematike zgradili baro\xc4\x8dno glavno poslopje univerze (Hauptgeb\xc3\xa4ude). V letu 2006 je bila ta nazadnje temeljito prenovljena, med drugim so ponovno odprli tudi zgodovinsko avlo (Aula)._NEWLINE_Potem ko je leta 1815 pre\xc5\xa1la pod prusko oblast, se je univerza razvijala naprej. Leta 1905 je bil ob pravni fakulteti odprt \xc5\xa1e ekonomski oddelek, fakulteta pa preimenovana v Fakulteto za pravne in dr\xc5\xbeavne vede. Leta 1912 je bila v Greifswaldu ustanovljeno nem\xc5\xa1ko Paleontolo\xc5\xa1ko dru\xc5\xa1tvo (Pal\xc3\xa4ontologische Gesellschaft). V \xc4\x8dasu weimarske republike se je univerza \xc5\xa1e \xc5\xa1irila, odprti so bili nordijski in\xc5\xa1titut, in\xc5\xa1titut za palestinske vede in biolo\xc5\xa1ka raziskovalna postaja na otoku Hiddensee._NEWLINE_Leta 1933 je bila univerza poimenovana po Ernstu Moritzu Arndtu, ki je leta 1791 v Greifswaldu \xc5\xa1tudiral, med letoma 1800 in 1811 pa bil profesor zgodovine. Zaradi Arndtove sporne zgodovinske vloge se redno pojavljajo zahteve za preimenovanje univerze, ki pa so bile dosedaj po posvetovanjih vedno zavrnjene._NEWLINE_Ob koncu druge svetovne vojne je bila univerza zaprta, a so jo znova odprli 15. februarja 1946. Po ukazu sovjetskih sil je ekonomski oddelek ostal zaprt. Z ustanovitvijo NDR je pri\xc5\xa1lo \xc5\xa1e do drugih organizacijskih sprememb, med drugim je bila ukinjena Fakulteta za pravne in dr\xc5\xbeavne vede. S stavko \xc5\xa1tudentov leta 1955 pa se je univerza lahko ubranila s strani dr\xc5\xbeavnega vodstva na\xc4\x8drtovano preureditev medcinske fakultete v voja\xc5\xa1komedicinsko. Kljub temu pa je univerza do leta 1989 morala izvajati program voja\xc5\xa1ke medicine._NEWLINE_Z demokrati\xc4\x8dnimi spremembami je bila nazaj vzpostavljena avtonomija in izvirna struktura univerze. Leta 1991 je bila ponovno odprta Fakulteta za pravne in dr\xc5\xbeavne vede._NEWLINE_Univerza Ernsta Moritza Arndta Greifswald je kot ena prvih v Nem\xc4\x8diji \xc5\xbee leta 1999 pri\xc4\x8dela z uvajanjem bolonjskih \xc5\xa1tudijskih programov, najprej na Filozofski fakulteti._NEWLINE_Oktobra 2006 je univerza praznovala 550-letnico ustanovitve. Novobnovljeno avlo v glavnem poslopju sta odprla zvezni predsednik Horst K\xc3\xb6hler in \xc5\xa1vedska kraljica Silvija.\n_START_SECTION_\nPremo\xc5\xbeenje\n_START_PARAGRAPH_\nZaradi 14.000 ha zemlji\xc5\xa1\xc4\x8d, ki jih je do leta 1945 imela v lasti, je bila greifswaldska univerza tradicionalno ena najbogatej\xc5\xa1tih v Nem\xc4\x8diji. O bogastvu pri\xc4\x8dajo ohranjene dragocenosti, kot so stenska preproga iz leta 1554 (Croy-Teppich), izvirnik Gutenbergove biblije in druge redke knjige. Nekatera zemlji\xc5\xa1\xc4\x8da, odvzeta z nacionalizacijo, je univerza po demokrati\xc4\x8dnih spremembah dobila vrnjena, postopki za mnoga druga \xc5\xa1e niso zaklju\xc4\x8deni. Univerza ima v lasti tudi gozd, s katerim pridobitno upravlja.'